**Tema: Fra barn til ung**

Identificer de psykologiske problemstillinger, der rejses i bilag 1.

Undersøg problemstillingerne med brug af relevant psykologisk viden.

# Kommenter metodekritisk på undersøgelsen i bilag 2 og brug den i en faglig vurdering af, hvad man kan gøre for at afhjælpe problemstillingerne.

# **Bilag 1**: ”Drengen uden blå mærker” (BERLINGSKE, 11. JANUAR 2014)

**Bilag 2**: ”Socialdemokratiet vil fjerne flere udsatte børn fra forældrene” (TV2.DK, 20. MAJ 2019)

# Bilag 1: Drengen uden blå mærker

Af Nathalie Ostrynski, Beringske, 11. januar 2014.

***Der var hverken druk eller forfald. Michael Oxhøjs opvækst i den nordsjællandske overklasse så pæn ud udefra med højtuddannede forældre og flot villa. Indvendigt var den anderledes uskøn med psykisk og fysisk vold. Nu bruger han en blog til at fortælle sin historie.***

[…] Han er vokset op i et pænt overklassehjem i Gentofte med en højtuddannet far og stedmor. Når han i dag tænker tilbage på sin barndom, er det ikke de skønne rammer, der når tankerne først. Det er det psykiske svigt; isolationen, de gentagne verbale overfusninger og en fraværende far. […]

Michael Oxhøjs liv begynder med en tragedie. Hans mor dør af kræft, da han er fire år gammel. I sagsakterne beskriver hans far, at allerede som helt lille har tilknytningen til hverken far eller mor været »specielt god«. Begge forældre er oppe i årene, da de får ham. Faderen har to drenge fra tidligere ægteskab og ønsker ikke at få et barn til. Men Michaels mor har ingen børn. I de første måneder har Michael kolik. Faderen fortæller i sagsakterne, at den nære kontakt mellem mor og barn »nok ikke har været der så meget«. Faderens egen påstand i sagsakterne er, at Michael er halvandet år gammel, da han første gang kommer i kontakt med systemet. Forældrene går ifølge ham til en børnepsykiater, fordi de føler sig belastede. De oplever, at drengen er svær at gøre tilpas. Han er mut, siger de. Da Michael senere kommer i børnehave, får han en støttepædagog. Og da skolestart nærmer sig, bliver det anbefalet, at han kommer på specialskole, fordi han har det svært med kontakten til andre børn, lyder faderens forklaring. Familien har ikke set dokumentation for, at det forholdt sig sådan.

**TO ÅR EFTER** moderens død begynder et nyt kapitel. Faderen har mødt en ny kvinde, der bliver Michaels stedmor. Den seksårige dreng bliver sat ind i et nyt familieliv med to ældre stedsøskende, hvor han ikke passer ind i ligningen. Et liv, hvor hans stedsøskende har det godt. Michael føler sig til gengæld ensom.

»Min far var aldrig hjemme, han arbejdede hele tiden, så jeg var overladt til min stedmor. Jeg blev smidt i seng tidligt hver dag, mens resten af familien skulle have aftensmad. De gjorde det svært for mig med mange huspligter at have venner. Jeg gik i aflagt tøj fra min stedmors venner, som mest var pigetøj. Når andre fra familien eller venner ringede for at tale med mig, fik de altid at vide, at jeg ikke var hjemme. Det var en form for mobning. Jeg blev tit kaldt for ’ækle dyr’ og ’møgunge’ af min stedmor og fik fortalt, at min mor døde, fordi jeg var besværlig.«

Nogle gange var det en fysisk manifestation, hvor stedmoderen bad ham om at stå stille. Hvor hun knyttede sin hånd og hamrede den ned i hans baghoved. Eller gav ham en lussing.

»Min far kom mig altid til undsætning og holdt hende tilbage. Men vi snakkede aldrig om det bagefter. Han sagde aldrig noget til mig. Der var momenter af kærlighed. Jeg kan huske en episode, hvor min stedmor tog mig til læge. Jeg skulle have en vaccination, og i situationen tog hun mig i hånden og var rigtig sød ved mig. Det undrede mig.«

Hvis der havde været mere fysisk vold, var det måske blevet opdaget hurtigere. I skolen var han en stille dreng, der ikke turde sig noget. Sporene sad i ham som en tung tavshed. […]

**DET ER BREVET**, der indleder det hele. I juni 2004 skriver hans klasselærer en underretning til Gentofte Kommune. Hun er bekymret for Michaels trivsel. Han er en pligtopfyldende elev, men han virker ofte alvorlig og ked af det. Han deltager ikke i aktiviteter efter skoletid. Klasselæreren konkluderer, at begrænsningerne vil skade hans sociale og faglige udvikling. En anden lærer følger op med et brev […]

Det er faderens idé. Kort tid efter han har holdt møde med kommunen om Michael, bliver teenagedrengen indskrevet på en kostskole. Uden at forvaltningen bliver orienteret. Han er i første omgang glad for at komme væk fra hjemmet i Gentofte, men savner stadig, at nogen spørger ind til, hvorfor alt er, som det er. Hvad det er, han har oplevet. Han kan mærke de indre blå mærker. Imens Michael er på kostskolen, forsøger han at begå selvmord ved at skære sig i armen med et barberblad og spise en overdosis panodiler. […]

Skolen anbefaler en aflastningsfamilie, så han ikke skal tage hjem til sin far i weekenderne. I papirerne begynder konsekvenserne af barndommen at dukke op. En psykolog konkluderer, at Michael er en dreng med forstyrret tilknytningsevne og kontaktudvikling.

I familien fortsætter situationen med at eskalere. Til slut når den dertil, hvor faderen ikke længere vil være far. I 2005 skriver han til Statsamtet. Han ønsker at få overdraget forældremyndigheden over Michael til en anden. Han ser gerne en bortadoption. […]

**I DAG BOR** Michael i normaliteten. Han er begyndt at læse til socialrådgiver og bor sammen med sin kæreste. Imellem nu og kostskolen har Michael gennemført gymnasiet, været igennem endnu et selvmordsforsøg på en anden kostskole, boet i netværksplejefamilie hos sin egen bror af samme grund og senere i en ungdomsbolig. […]

»Jeg har stadig mange problemer med mit selvværd, opfattelsen af mig selv og verden. Jeg har svært ved at binde mig til andre mennesker og stole på andre. Jeg har ikke haft tætte relationer til andre, der har varet mere end to år, før jeg selv har ødelagt det og er flygtet. Jeg evner ikke at være sammen med andre mennesker i seks timer helt ædru og bare hænge ud. Det er for krævende og for intimt.« […]

**Bilag 2: Socialdemokratiet vil fjerne flere udsatte børn fra forældrene**

FRA: Ritzau, tv2.dk, 20. maj 2019

Samfundet bør forebygge omsorgssvigt ved at satse på flere og tidligere anbringelser, mener S.

Godt 14.000 børn og unge er i dag placeret i plejefamilier, på opholdssteder eller institutioner, fordi deres forældre ikke magter at tage sig af dem. Men selv om der årligt bruges godt ni milliarder kroner på anbringelser, er samfundets hjælp til de mest sårbare børn stadig utilstrækkelig.

Det mener Socialdemokratiet, der vil bryde den onde cirkel ved at anbringe flere børn tidligere […]

**Flere hundrede børn bør anbringes tidligere**

Partiets socialordfører, Pernille Rosenkrantz-Theil, henviser til en undersøgelse fra Tuba, der er et rådgivningstilbud for børn af alkoholmisbrugere. Her svarer en tredjedel af de 1600 adspurgte unge, at det havde været bedre for dem, hvis de var blevet anbragt som børn. […]

**Hjemløse og selvmordstruede**

Kristeligt Dagblad skriver, at hver femte hjemløse har været anbragt uden for hjemmet som barn, og hver fjerde af de 18-årige, der er eller har været anbragt, har på et tidspunkt forsøgt at begå selvmord.

- Det er helt afgørende for fremtidens socialpolitik, at vi forandrer anbringelsesområdet, for det er forsømt, siger Pernielle Rosenkrantz-Theil. […]

**Anbringelse er ikke målet**

Både De Radikale, SF og Dansk Folkeparti bakker i udgangspunktet op om idéen om tidligere anbringelser. Det skal dog ikke være et mål i sig selv, lyder det.

Den konservative børne- og socialminister, Mai Mercado, mener heller ikke, at flere anbringelser er vejen frem.

- Der skal satses mere på forebyggelse. En række kommuner har omlagt indsatsen, så familien støttes og hjælpes, inden problemerne eskalerer, skriver Mai Mercado i en mail.